CELEX: 32017D1178
Language: bg
Date: 2017-06-02 00:00:00
Title: Решение за изпълнение (ЕС) 2017/1178 на Комисията от 2 юни 2017 година за изменение на Решение за изпълнение (ЕС) 2016/2008 относно мерките за контрол на здравето на животните във връзка със заразния нодуларен дерматит в някои държави членки (нотифицирано под номер C(2017) 3624) (Текст от значение за ЕИП. )

1.7.2017   
            
            
               BG
            
            
               Официален вестник на Европейския съюз
            
            
               L 170/98
            
         РЕШЕНИЕ ЗА ИЗПЪЛНЕНИЕ (ЕС) 2017/1178 НА КОМИСИЯТА
   от 2 юни 2017 година
   за изменение на Решение за изпълнение (ЕС) 2016/2008 относно мерките за контрол на здравето на животните във връзка със заразния нодуларен дерматит в някои държави членки
   
      
         (нотифицирано под номер C(2017) 3624)
      
   
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 89/662/ЕИО на Съвета от 11 декември 1989 г. относно ветеринарните проверки по отношение на търговията вътре в Общността с оглед доизграждането на вътрешния пазар (1), и по-специално член 9, параграф 4 от нея,
   като взе предвид Директива 90/425/ЕИО на Съвета от 26 юни 1990 г. относно ветеринарните и зоотехническите проверки, приложими при търговията в Общността с определени видове живи животни и продукти с оглед завършване изграждането на вътрешния пазар (2), и по-специално член 10, параграф 4 от нея,
   като взе предвид Директива 92/119/ЕИО на Съвета от 17 декември 1992 г. за въвеждане на общи мерки на Общността за борба с някои болести по животните и на специфични мерки относно везикулозната болест по свинете (3), и по-специално член 19, параграф 1, буква а) и параграф 3, буква а) и член 19, параграф 6 от нея,
   като взе предвид Директива 2002/99/ЕО на Съвета от 16 декември 2002 г. за установяване на ветеринарно-санитарни правила, регулиращи производството, преработката, разпространението и пускането на пазара на продукти от животински произход за консумация от човека (4), и по-специално член 4, параграф 3 от нея,
   като има предвид, че:
   
               (1)
            
            
               С Директива 92/119/ЕИО се определят общи мерки за борба с болестите, които да се прилагат при поява на огнища на някои болести по животните, включително болестта заразен нодуларен дерматит (ЗНД). Тези мерки за борба с болестите включват създаването на предпазна и надзорна зона около заразените стопанства, а така също и спешна ваксинация при поява на огнища на ЗНД.
            
         
               (2)
            
            
               С Решение за изпълнение (ЕС) 2016/2008 на Комисията (5) се определят мерки за контрол на здравето на животните във връзка с появата на ЗНД в държавите членки или в частите от тях, изброени в приложение I към него, включително минималните изисквания по отношение на програмите за ваксинация срещу посочената болест, представяни от държавите членки на Комисията за одобрение.
            
         
               (3)
            
            
               В член 2 от Решение за изпълнение (ЕС) 2016/2008 понятието „заразена зона“ се определя като частта от територията на държава членка, включена в списъка в част II от приложение I към него, която включва областта, където е била потвърдена появата на заразен нодуларен дерматит и в която може да се извърши ваксинация срещу заразен нодуларен дерматит, след като Комисията е одобрила програмите за ваксинация. В член 2 от посоченото решение за изпълнение се определя също така понятието „свободна зона, в която е извършена ваксинация“ като частта от територията на държава членка, включена в списъка в част I от приложение I към него, която включва областите извън заразената зона, в която е извършена ваксинация срещу ЗНД, след като Комисията е одобрила програмите за ваксинация.
            
         
               (4)
            
            
               В член 3 от Решение за изпълнение (ЕС) 2016/2008 се определят ограниченията относно изпращането на говеда и на отглеждани в плен диви преживни животни, както и на някои животински продукти от областите, изброени в приложение I към него, с цел да се сведе до минимум рискът от разпространение на ЗНД.
            
         
               (5)
            
            
               В член 7 от Решение за изпълнение (ЕС) 2016/2008 се предвиждат дерогации от ограниченията, определени в член 3 от посоченото решение за изпълнение, свързани с разпространението на семенна течност, яйцеклетки и ембриони от говеда и от отглеждани в плен диви преживни животни от областите, включени в част I от приложение I към него като свободни зони, в които е извършена ваксинация.
            
         
               (6)
            
            
               Целесъобразно е да се направи разграничение за равнището на риска от разпространение на ЗНД посредством пратки със семенна течност, яйцеклетки и ембриони, когато тези зародишни продукти се изпращат от свободна зона, в която е извършена ваксинация, до друга свободна зона, в която е извършена ваксинация, или до заразена зона, разположена в границите на същата държава членка. Поради това е необходимо да се определят отделни условия, които са съразмерни със съответните рискове, за дерогации, които да се прилагат за тези оставащи в границите на същата държава членка пратки, при положение че тези условия са определени за безопасното разпространение на такива зародишни продукти в границите на свободната зона, в която е извършена ваксинация, или заразената зона от същата държава членка. Поради това член 7 от Решение за изпълнение (ЕС) 2016/2008 следва да бъде съответно изменен.
            
         
               (7)
            
            
               На 2 март 2017 г. Гърция съобщи за нова поява на ЗНД в регионална единица остров Kerkyra в Йонийско море, в най-северозападната част на Гърция, където преди това не е съобщавано за случаи на ЗНД. Поради това списъкът на заразените зони в Гърция по отношение на ЗНД, включени в част II от приложение I към Решение за изпълнение (ЕС) 2016/2008, следва да бъде допълнен и да включи регионална единица Kerkyra. Поради това част II от приложение I към Решение за изпълнение (ЕС) 2016/2008 следва да бъде съответно изменена.
            
         
               (8)
            
            
               На 14 март 2017 Гърция информира Комисията за решението си да разшири обхвата на ваксинацията срещу ЗНД в островните региони от Йонийско море, от северната и южната част на Егейско море и Крит — области, в които към момента не е съобщавано за случаи на ЗНД освен в регионална единица Kerkyra, в която болестта е потвърдена на 2 март 2017 г., и в регионална единица Limnos, в която болестта се среща от 2015 г. насам. Поради това посочените региони в Гърция следва да бъдат включени в свободните зони, в които е извършена ваксинация, изброени в част I от приложение I към Решение за изпълнение (ЕС) 2016/2008. Поради това част I от приложение I към Решение за изпълнение (ЕС) 2016/2008 следва да бъде съответно изменена.
            
         
               (9)
            
            
               Мерките, предвидени в настоящото решение, са в съответствие със становището на Постоянния комитет по растенията, животните, храните и фуражите,
            
         ПРИЕ НАСТОЯЩОТО РЕШЕНИЕ:
   Член 1
   Решение за изпълнение (ЕС) 2016/2008 се изменя, както следва:
   
               1)
            
            
               Член 7 се заменя със следното:
               „Член 7
               Дерогации от забраната за изпращане на семенна течност, яйцеклетки и ембриони от говеда и от отглеждани в плен диви преживни животни от областите, изброени в приложение I, части I и II, и специални условия за изпращането на посочените продукти в границите на областите, изброени в част I или в част II, в същата държава членка
               1.   Чрез дерогация от забраната, предвидена в член 3, буква б), компетентният орган може да разреши изпращането на семенна течност, яйцеклетки и ембриони от говеда и от отглеждани в плен диви преживни животни от центрове за събиране на семенна течност или други обекти, разположени във включена в приложение I, част I област, до друга включена в приложение I, част I или II област в друга държава членка, при условие че животните донори и семенната течност, яйцеклетките и ембрионите отговарят на следните условия:
               
                           a)
                        
                        
                           животните донори са ваксинирани и реваксинирани срещу заразен нодуларен дерматит в съответствие с указанията на производителя на използваната ваксина, като първата ваксинация е направена най-малко 60 дни преди датата на събиране на семенната течност, яйцеклетките или ембрионите; или в деня на събирането и най-малко 28 дни след периода на събиране на семенната течност или в деня на вземането за ембрионите и яйцеклетките животните донори са били подложени на серологично изследване за откриване на специфични антитела срещу вируса на заразния нодуларен дерматит, като са показали отрицателни резултати;
                        
                     
                           б)
                        
                        
                           през 60-те дни преди датата на събиране на семенната течност, яйцеклетките или ембрионите животните са държани в център за изкуствено осеменяване или в друг подходящ обект, около който в радиус от най-малко 20 km през трите месеца преди датата на събиране на семенната течност, яйцеклетките или ембрионите не е потвърждавано наличието на заразен нодуларен дерматит, а преди това при всяко потвърждение на заразяване със заразен нодуларен дерматит всички възприемчиви животни от засегнатите стопанства са умъртвявани и унищожавани;
                        
                     
                           в)
                        
                        
                           животните донори са били клинично прегледани 28 дни преди датата на събиране, както и през целия период на събиране, и не са показали никакви клинични признаци на заразен нодуларен дерматит;
                        
                     
                           г)
                        
                        
                           животните донори са били подложени на изследване за откриване на агенти на заразен нодуларен дерматит чрез полимеразна верижна реакция (PCR), проведено върху кръвни проби, взети при започване на периода на събиране на семена течност и след това най-малко веднъж на всеки 14 дни през този период или в деня на събиране на ембрионите и яйцеклетките, което е показало отрицателни резултати;
                        
                     
                           д)
                        
                        
                           семенната течност е била подложена на изследване за откриване на агенти на заразен нодуларен дерматит, което е показало отрицателни резултати; и
                        
                     
                           е)
                        
                        
                           компетентният орган на мястото на произход изпълнява програма за ваксинация срещу заразен нодуларен дерматит, която отговаря на установените в приложение II условия и е била одобрена от Комисията, и е информирал Комисията и другите държави членки за датата на започване и датата на приключване на програмата за ваксинация в съответствие с приложение II.
                        
                     2.   Чрез дерогация от забраната, предвидена в член 3, буква б), компетентният орган може да разреши изпращането на семенна течност, яйцеклетки и ембриони от говеда и от отглеждани в плен диви преживни животни от центрове за събиране на семенна течност или други обекти, разположени в област, включена в списъка в:
               
                           a)
                        
                        
                           приложение I, част I, до местоназначение, разположено в друга област от същата държава членка, включена в приложение I, част I или II;
                        
                     
                           б)
                        
                        
                           приложение I, част II, до местоназначение, разположено в друга област от същата държава членка, включена в приложение I, част II.
                        
                     Дерогацията, предвидена в първата алинея от настоящия параграф, е обвързана с изискването за съответствие с условията, определени в параграф 1, букви а), б) и в);
               3.   Чрез дерогация от забраната, предвидена в член 3, буква б), компетентният орган може да разреши изпращането на семенна течност, яйцеклетки и ембриони от говеда и отглеждани в плен диви преживни животни от центрове за събиране на семенна течност или други обекти, разположени в изброени в приложение I, част I области, до която и да било област в същата или друга държава членка или в трета държава, при положение че тези животни донори и семенната течност, яйцеклетките и ембрионите отговарят на следните условия:
               
                           a)
                        
                        
                           условията, определени в параграф 1, букви а) — е);
                        
                     
                           б)
                        
                        
                           животните донори отговарят на всички други подходящи гаранции за здравето на животните, основаващи се на положителен резултат от оценката на риска във връзка с отражението на това изпращане и с мерките срещу разпространението на заразния нодуларен дерматит, изисквани от компетентния орган на държавата членка на мястото на произход и одобрени от компетентните органи на държавите на транзит и на местоназначение, преди изпращането на такава семенна течност, яйцеклетки или ембриони; и
                        
                     
                           в)
                        
                        
                           държавата членка на мястото на произход информира незабавно Комисията и останалите държави членки за посочените в буква б) гаранции за здравето на животните и одобрение от компетентните органи.
                        
                     4.   Когато семенна течност, ембриони и яйцеклетки, които отговарят на изискванията от параграф 1 или 3 от настоящия член, се изпращат до друга държава членка или до трета държава, към съответните здравни сертификати, предвидени в директиви 88/407/ЕИО, 89/556/ЕИО или в Решение 93/444/ЕИО, се добавя следният допълнителен текст:
               
                  „…(Семенна течност, яйцеклетки и/или ембриони, посочва се според случая), които отговарят на разпоредбите на …(член 7, параграф 1 или член 7, параграф 3, посочва се според случая) от Решение за изпълнение (ЕС) 2016/2008 относно мерките за контрол на здравето на животните във връзка със заразния нодуларен дерматит в някои държави членки“.“
               
            
         
               2)
            
            
               Приложение I се заменя с текста на приложението към настоящото решение.
            
         Член 2
   Адресати на настоящото решение са държавите членки.
   
      Съставено в Брюксел на 2 юни 2017 година.
      
         
            За Комисията
         
         Vytenis ANDRIUKAITIS
         
            Член на Комисията
         
      
   
   
      (1)  ОВ L 395, 30.12.1989 г., стр. 13.
   
      (2)  ОВ L 224, 18.8.1990 г., стр. 29.
   
      (3)  ОВ L 62, 15.3.1993 г., стр. 69.
   
      (4)  ОВ L 18, 23.1.2003 г., стр. 11.
   
      (5)  Решение за изпълнение (ЕС) 2016/2008 на Комисията от 15 ноември 2016 г. относно мерките за контрол на здравето на животните във връзка със заразния нодуларен дерматит в някои държави членки (ОВ L 310, 17.11.2016 г., стр. 51).
   
      ПРИЛОЖЕНИЕ
      Приложение I към Решение за изпълнение (ЕС) 2016/2008 се заменя със следното:
      „
            ПРИЛОЖЕНИЕ I
            ЧАСТ I
            
               „Свободни зони, в които е извършена ваксинация“
            
            1.   Хърватия
            
            Цялата територия на Хърватия.
            2.   България
            
            
                     
                        A.
                     
                     
                        Следните области в България:
                        
                                    —
                                 
                                 
                                    Област Бургас
                                 
                              
                                    —
                                 
                                 
                                    Област Варна
                                 
                              
                                    —
                                 
                                 
                                    Област Добрич
                                 
                              
                                    —
                                 
                                 
                                    Област Разград
                                 
                              
                                    —
                                 
                                 
                                    Област Силистра
                                 
                              
                                    —
                                 
                                 
                                    Област Русе
                                 
                              
                                    —
                                 
                                 
                                    Област Плевен
                                 
                              
                  
                     
                        Б.
                     
                     
                        Следните общини в България:
                        
                                    —
                                 
                                 
                                    Общините Опака, Попово и Антоново в област Търговище
                                 
                              
                                    —
                                 
                                 
                                    Общините Шумен, Каспичан, Нови пазар, Никола Козлево, Каолиново, Венец и Хитрино в област Шумен
                                 
                              
                                    —
                                 
                                 
                                    Общините Свищов, Полски Тръмбеш и Стражица в област Велико Търново
                                 
                              
                  3.   Гърция
            
            Следните региони в Гърция:
            
                        —
                     
                     
                        Регион Йонийски острови с изключение на регионална единица Kerkyra
                     
                  
                        —
                     
                     
                        Регион Северно Егейско море с изключение на регионална единица Limnos
                     
                  
                        —
                     
                     
                        Регион Южно Егейско море
                     
                  
                        —
                     
                     
                        Регион Крит
                     
                  ЧАСТ II
            
               „Заразени зони“
            
            1.   Гърция
            
            
                     
                        A.
                     
                     
                        Следните региони в Гърция:
                        
                                    —
                                 
                                 
                                    Регион Attica (Атика)
                                 
                              
                                    —
                                 
                                 
                                    Регион Central Greece (Централна Гърция)
                                 
                              
                                    —
                                 
                                 
                                    Регион Central Macedonia (Централна Македония)
                                 
                              
                                    —
                                 
                                 
                                    Регион Eastern Macedonia and Thrace (Източна Македония и Тракия)
                                 
                              
                                    —
                                 
                                 
                                    Регион Epirus (Епир)
                                 
                              
                                    —
                                 
                                 
                                    Регион Peloponnese (Пелопонес)
                                 
                              
                                    —
                                 
                                 
                                    Регион Thessaly (Тесалия)
                                 
                              
                                    —
                                 
                                 
                                    Регион Western Greece (Западна Гърция)
                                 
                              
                                    —
                                 
                                 
                                    Регион Western Macedonia (Западна Македония)
                                 
                              
                  
                     
                        Б.
                     
                     
                        Следните регионални единици в Гърция:
                        
                                    —
                                 
                                 
                                    Регионална единица Limnos
                                 
                              
                                    —
                                 
                                 
                                    Регионална единица Kerkyra
                                 
                              
                  2.   България
            
            Цялата територия на България с изключение на областите, изброени в част I.
         “